Den nordjyske svømmer Mie Ø. Nielsen sikrede sig lørdag aften en sølvmedalje ved EM i London. Mie Ø. Nielsen svømmede sig til en andenplads i 50 meter ryg i EM-finalen. Hun svømmede distancen på 27,77 sekunder, skriver tv2.dk. Den nordjyske svømmer havde hurtigste tid i semifinalen, men i finalen måtte hun altså nøjes med andenpladsen. Torsdag vandt hun ligeledes en medalje, da hun vandt guld i 100 meter ryg. Mie Ø. Nielsen havde allerede inden EM sikret sig en OL-plads, og hun er tilfreds med sin præstation. - Det har været et godt EM. Det er gået, som jeg gerne ville have, det skulle gå. Det giver selvtillid op til Rio, sagde hun til TV 2 SPORT efter sølvmedaljen. Den anden nordjyske svømmer, Viktor Bromer svømmede også finale tidligere lørdag i 100 meter butterfly. Han var dog langsomst af de otte svømmere i finalen og fik derfor ingen medalje i den disciplin. Viktor Bromer kommer dog ikke hjem helt uden metal. Han sikrede torsdag EM-sølv i 200 meter butterfly.

Opsummering:
Aalborgsvømmeren Mie Ø. Nielsen sikrede sig lørdag en sølvmedalje i 50 meter ryg ved EM i London.